અમદાવાદ: અમદાવાદમાં ગેરકાયદે બાંધકામોની સમસ્યાના નિરાકરણ માટે રાજ્ય સરકાર દ્વારા ઇમ્પેક્ટ ફીનો કાયદો અમલમાં મુકાયો છે, પરંતુ ઇમ્પેક્ટ ફીમાં કોર્પોરેશનના જડ વલણનો ભોગ શહેરીજનો બન્યા છે. રાજ્ય સરકાર દ્વારા ગેરકાયદે બાંધકામોને ઇમ્પેક્ટ ફી વસૂલીને નિયમિત કરવા છેક ચાર વર્ષ પહેલાં નિયમો પ્રસિદ્ધ કરાયા હતા. ગત તા. ૧૮ ફેબ્રુઅારી, ૨૦૧૨અે ઇમ્પેક્ટ ફીનાં ધારાધોરણો અમલમાં મુકાયા હતા. ત્યારબાદ ગત તા. ૪ જૂન, ૨૦૧૨અે રાજ્ય સરકારે ફીનાં ધોરણોમાં સહેજ સુધારો કર્યો હતો, પરંતુ અા ફીનાં ધોરણો પણ સામાન્ય નાગરિકો માટે બહુ અાકરાં હોઈ ફરીથી ગત તા. ૧૭ અોગસ્ટ, ૨૦૧૨અે જાહેરનામું પ્રસિદ્ધ કરીને રાજ્ય સરકારે ફીના ધોરણમાં વધુ સરળતા કરી અાપી હતી.